b'\n_START_ARTICLE_\nSteklovina\n_START_SECTION_\nOpis in lastnosti\n_START_PARAGRAPH_\nSteklovina je prosojna, brezbarvna, \xc5\xbeelatinasta snov med o\xc4\x8desno le\xc4\x8do in mre\xc5\xbenico. Prisotna je \xc5\xbee pri rojstvu in se s staranjem bistveno ne spreminja. Obdaja jo ne\xc5\xbena hialoidna membrana, ki je normalno prirasla na mre\xc5\xbenico periferno pred ekvatorjem mre\xc5\xbenice, v predelu pars plana mre\xc5\xbenice in ob papili vidnega \xc5\xbeivca, redkeje pa se prira\xc5\xa1\xc4\x8da na mre\xc5\xbenico ob \xc5\xbeilnih lokih in v rumeni pegi. \xc5\xbdidkost (viskoznost) steklovine je dva- do \xc5\xa1tirikrat ve\xc4\x8dja kot pri vodi. Njen lomni koli\xc4\x8dnik zna\xc5\xa1a 1,336.\n_START_SECTION_\nSestava\n_START_PARAGRAPH_\n99\xc2\xa0% steklovine je voda, ujeta v strukturno mre\xc5\xbeo kolagenskih vlaken in hialuronske kisline. Njena sestava je sorodna sestavi ro\xc5\xbeenice, vendar vsebuje zelo malo celic, od katerih prevladujejo fagociti, ki odstranjujejo celi\xc4\x8dni drobir iz vidnega polja, ter hialociti na obrobju steklovine, ki proizvajajo hialuronsko kislino. Vsebuje tudi ve\xc4\x8d vode (ro\xc5\xbeenico sestavlja okoli 75\xc2\xa0% vode) ter ne vsebuje \xc5\xbeil. V steklovini so raztopljene tudi nekatere soli, sladkorji in beljakovine (poleg kolagenskih vlaken tipa II \xc5\xa1e na primer vitrozin in opticin). Kljub vsebnosti zelo majhne koli\xc4\x8dine trdnih snovi daje o\xc4\x8desu napeto obliko.\n_START_SECTION_\nRazvoj\n_START_PARAGRAPH_\nMezenhim, ki obdaja razvijajo\xc4\x8de se oko, se skozi o\xc4\x8desno \xc5\xa1pranjo \xc5\xa1iri v notranjost, v votlino o\xc4\x8desne \xc4\x8da\xc5\xa1e, in v njej tvori ne\xc5\xbeno mre\xc5\xbeje med le\xc4\x8do in mre\xc5\xbenico. Mre\xc5\xbeje se najprej zapolni s primarno steklovino, kasneje jo obda \xc5\xbeelatinozna sekundarna steklovina. Izvor slednje ni znan.'